Ministerstvo vnútra
Slovenskej republiky

Voľby do Európskeho parlamentu
na území Slovenskej republiky
Informácia pre voliča 
občana iného členského štátu Európskej únie
I
Dátum a čas konania volieb
Voľby do Európskeho parlamentu na území Slovenskej republiky sa vykonajú
v sobotu 6. júna 2009 od 7:00 do 22:00 h.
II
Právo voliť
Podľa zákona č. 331/2003 Z.z. o voľbách do Európskeho parlamentu v znení neskorších predpisov právo voliť do Európskeho parlamentu na území Slovenskej republiky majú aj občania iných členských štátov Európskej únie, ktorí spĺňajú nasledovné podmienky:
•	najneskôr v deň volieb dovŕšili 18 rokov veku,
•	majú povolený trvalý pobyt na území Slovenskej republiky,
•	neboli pozbavení volebného práva v členskom štáte Európskej únie, ktorého sú štátnymi občanmi.
III
Právo byť volený
Za poslanca Európskeho parlamentu môže byť podľa uvedeného volebného zákona zvolený občan iného členského štátu, ktorý:
•	najneskôr v deň volieb dovŕšil 21 rokov veku, 
•	má povolený trvalý pobyt na území Slovenskej republiky, 
•	nebol pozbavený práva kandidovať v členskom štáte Európskej únie, ktorého je štátnym občanom,
•	nenastali u neho prekážky vo výkone volebného práva. 

IV
Zápis do zoznamu voličov
1)	Občan iného členského štátu Európskej únie, ktorý má povolený trvalý pobyt na území Slovenskej republiky a chce sa zúčastniť na voľbách do Európskeho parlamentu v Slovenskej republike, bude dopísaný do zoznamu voličov v obci jeho trvalého pobytu na základe predloženia žiadosti a vyhlásenia. Žiadosť o zapísanie do zoznamu voličov sa predkladá obci najneskôr 40 dní predo dňom volieb (27.4.2009). Vzor žiadosti a vyhlásenia je uvedený nižšie.
2)	Občan iného členského štátu Európskej únie, ktorý nemá povolený trvalý pobyt a na území Slovenskej republiky sa zdržiava dlhšie ako tri mesiace a chce sa zúčastniť na voľbách do Európskeho parlamentu v Slovenskej republike musí požiadať o registráciu prvého povolenia.  
Žiadosť o registráciu prvého povolenia občan iného členského štátu Európskej únie podáva osobne na miestne príslušnom oddelení cudzineckej polície Policajného zboru podľa bydliska. K žiadosti je občan iného členského štátu Európskej únie povinný predložiť cestovný doklad. Príslušný policajný útvar vydá v deň podania žiadosti potvrdenie o registrácii prvého povolenia. Prípadné informácie podajú policajti na jednotlivých oddeleniach cudzineckej polície Policajného zboru, ktoré sú dislokované v rámci Riaditeľstva hraničnej a cudzineckej polície Bratislava, Riaditeľstva cudzineckej polície Nitra, Riaditeľstva cudzineckej polície Banská Bystrica a Riaditeľstva hraničnej a cudzineckej polície Prešov. 
Do zoznamu voličov v obci jeho trvalého pobytu bude dopísaný na základe predloženia žiadosti a vyhlásenia. Žiadosť o zapísanie do zoznamu voličov sa predkladá obci najneskôr 40 dní predo dňom volieb (27.4.2009). Vzor žiadosti a vyhlásenia je uvedený nižšie.
V
Informovanie voličov
Voličom zapísaným do zoznamu voličov obec doručí oznámenie o čase a mieste konania volieb. V oznámení bude uvedené číslo volebného okrsku, adresa volebnej miestnosti a informácia o úprave hlasovacieho lístka. Ak nebude môcť volič voliť vo volebnom okrsku, ktorý je uvedený v oznámení, môže požiadať na obecnom úrade o vydanie voličského preukazu. Voličský preukaz umožňuje hlasovať v ktoromkoľvek inom volebnom okrsku na území Slovenskej republiky. 
***
Žiadosť o zapísanie do zoznamu voličov je možné získať na obecnom úrade alebo na  internetovej stránke Ministerstva vnútra Slovenskej republiky  
www.civil.gov.sk, link: „Voľby do Európskeho parlamentu 2009“,
kde sú uverejnené aj ďalšie informácie o voľbách do Európskeho parlamentu.

Žiadosť
občana iného členského štátu Európskej únie o zapísanie do zoznamu voličov
na voľby do Európskeho parlamentu 2009 na území Slovenskej republiky
Obecný (mestský, miestny) úrad
v .............................................................
Podľa § 7 ods. 2 zákona č. 331/2003 Z.z. o voľbách do  Európskeho  parlamentu v znení neskorších predpisov žiadam o zapísanie do zoznamu voličov
Meno:		

Priezvisko:		

Rodné priezvisko:		

Pohlavie:		
Štátna príslušnosť:		

Dátum narodenia:		
Miesto narodenia:		

Volebný obvod*):		
Vyhlásenie
k žiadosti o zapísanie do zoznamu voličov
Podľa § 7 ods. 3 zákona č. 331/2003 Z.z. o voľbách do Európskeho parlamentu v znení neskorších predpisov vyhlasujem, že
1. som nebol(-a) zbavený(-á) práva voliť v štáte, ktorého som štátnym občanom (štátnou občiankou),	

2. vykonám právo voliť do Európskeho parlamentu len na území Slovenskej republiky,	

3. číslo môjho platného cestovného dokladu je:	
,	

4. adresa môjho trvalého pobytu na území Slovenskej republiky je:	

.	

V			

Dátum:				
			podpis žiadateľa